
Mágnesezett növény - avagy a növénytermesztés jövője?

A modern szerkezetkutatási és orvosi diagnosztikai módszerek megkövetelik az erősebb, homogénebb mágneses terek létrehozását, ezek a fejlesztések folyamatosan beszivárognak a hétköznapi használatba is. Manapság egyre többet lehet hallani a mágneses terek jótékony vagy épp káros hatásairól. Mivel a legtöbb ilyen „hír” tudományos hitelessége megkérdőjelezhető, szerettem volna megvizsgálni a mágneses terek élő szövetekre gyakorolt hatását. Mivel ember- és állatkísérletek elvégzésére nem volt lehetőségem, így a növényekre esett a választásom.
Előkísérletek során meghatároztam a növények mágneses kezeléshez szükséges mágnesek számát, térerősségét és a mágneses pólusok megfelelő elrendezését, majd azt az időtartamot, ameddig érdemes a növényeket a hatásnak kitenni. Az ideális kísérleti összeállítás ismeretében próbaméréseket végeztem több növényfajjal is (kerti sarkantyúka, zöldborsó, különböző fák, bokorbab). A csíráztatást minden esetben Petri-csészébe helyezett nedves szűrőpapíron végeztem, a csírákat több esetben kiültettem, amihez saját fejlesztésű földkeveréket használtam.
Kísérleteimet a továbbiakban nagy egyedszámmal (3×100 db) végeztem, hogy reprezentatív eredményt kapjak. Rövid csírázási idejük miatt búzát, kukoricát és zöldborsót használtam az adatgyűjtéshez. A mérések során a tömeggyarapodást, a csírahosszokat, és a kelési arányt vizsgáltam az 5. napot követően. A cserepekbe kiültetett növényeket további heteken keresztül vizsgáltam, és adatokat gyűjtöttem a növények szárának hosszáról és a levelek számáról.
Megfigyeléseimhez magyarázatára lehetőségeimhez mérten reprodukáltam néhány irodalomban talált fitotron kamrás vizsgálatot. Ehhez megterveztem és megépítettem egy egyszerűbb, de működőképes fitotron kamrát, amely segítségével megvizsgáltam, hogy különböző megvilágításokra, illetve a fény teljes hiányára hogyan reagálnak a kontroll illetve a mágneses térben lévő búza és kukorica csírák. Az irodalomban leírtaknak megfelelően mágneses térben, kék megvilágítás mellett figyelhető meg a legintenzívebb növekedés. A pontos hatásmechanizmus felderítése további vizsgálatokat igényel.
A mérések során használt legkisebb mágneses térerősségű, neodímium ötvözetből készült mágnesek quadrupole elrendezésével, 1 óra előmágnesezéssel az általam vizsgált növények mindegyike jelentősen jobban fejlődött, mint a kezeletlen példányok. A kapott eredmény alapján a módszer alkalmas lehet arra, hogy mezőgazdaságban is alkalmazható legyen.



